גורמים בהתאחדות לכדורגל מעריכים שעד השבוע הבא אופ"א, שנמנעה עד כה מצעדים אופרטיביים בכל הנוגע ליורו 2020 בעקבות התפשטות נגיף הקורונה, תתערב ותקבל "החלטות גדולות" כדבריהם. כמו גם בשלב זה סבורים בהתאחדות כי שחקני הנבחרת יזכו להחרגה ממשרד הבריאות בנוגע לנהלי הבידוד החלים על השבים מחו"ל.
בהתאחדות נמצאים בקשר מתמיד עם הקולגות מסקוטלנד אשר מבצעים הערכות מצב יומיומיות, ומתכוננים לאפשרות שמשחק הפלייאוף מול נבחרת ישראל ב-26 במארס בגלזגו יתקיים ללא קהל. "אין לאף אחד יכולת להעריך כרגע מה יהיה כי הדברים משתנים בקצב פסיכי", אמרו בהתאחדות. "אופ"א תצטרך לקבל החלטה גדולה לגבי המשחקים הללו ובכלל לגבי עצם קיומו של הטורניר כולו".
לנבחרת צפוי מחנה אימונים במידלסברו שבצפון אנגליה לקראת המשחק בסקוטלנד, ואחת השאלות הגדולות כרגע היא עד מתי יחולו התקנות החדשות המחייבות כל אדם החוזר מחו"ל בבידוד. בהתאחדות מעריכים, בשלב זה, כי שחקני הנבחרת יזכו להחרגה ממשרד הבריאות ולא יצטרכו לשהות בבידוד למשך 14 ימים, כפי שהורה המשרד אתמול. זאת מאחר שלכולם ברור כי לא ניתן יהיה להמשיך לקיים את ליגת העל במקרה ששחקנים בכירים יצטרכו להיכנס לבידוד.